শান্তনু বিশ্বাস (জ. ১৯৫৪ সাল) মুক্তিযুদ্ধ পরবর্তীকালে থিয়েটারের সঙ্গে যুক্ত হয়ে নাটক লেখা, অভিনয় ও নির্দেশনা শুরু করেন- সে সময়টায় বাংলা মৌলিক নাটকের আকাল চলছিল। স্বাধীনতা পরবর্তীকালে নাটকই সবচেয়ে জনলগ্ন- মাটিলগ্ন- দায়বদ্ধ শক্তিশালী শিল্প হিসেবে বিকশিত হতে থাকে। ১৯৭৬ এর দিকে চট্টগ্রামে সান্তনু আরও ক’জন নাট্যকর্মী সহ অঙ্গন থিয়েটার গড়ে তোলেন। ‘কালো গোলাপের দেশ’ তাঁর লেখা প্রথম নাটক, ‘দপ্তরে রাজ দপ্তরী’। এ দুটো অঙ্গন থিয়েটার ইউনিট নিয়মিত প্রদর্শন করেছে। এর আগেই তিনি ‘অঙ্গন’ এবং ‘গণায়ন’-এ অভিনয় করে সারা দেশে একজন শক্তিমান অভিনেতা হিসেবে নিজেকে প্রতিষ্ঠিত করে ফেলেন। এর পর তিনি কেবল নাটকই লিখলেন না, নির্দেশনা আবহও তৈরি করলেন তৃতীয় নাটক- ‘নবজন্ম’-তে। বহু অভিনীত এ নাটক। দর্শকের স্মৃতিতে আমৃত্যু অমলিন থাকবে মুক্তিযুদ্ধের ওপর একটি ভিন্ন আঙ্গিকে লেখা নাটক ‘ইনফরমার’ যা রচনা, নির্দেশনা এবং অভিনয়ের সকল কৃতিত্বে তিনি সারা দেশে ব্যাপক দর্শকপ্রিয়তা পান। এর পরের নাটক ‘ভবঘুরে’ মিউসিকাল আঙ্গিকে গড়ে উঠেছে- এটি কলকাতার শূদ্রক নাট্য পত্রে প্রকাশিত হয় এবং পরে থিয়েটার আরামবাগ ও অরিন্দম নাট্যসমপ্রদায় মঞ্চস্থ করেন। বিপুল দর্শকনন্দিত নাটক এটিও। নির্ভার (২০১৩) নাটকটি থিয়েটার পত্রিকায় প্রকাশিত হয়েছে এবং সে বছরই বই আকারে প্রকাশিত হয়েছে। এ ছাড়াও শান্তনু বিশ্বাস বিশ্ব নাট্যের বহু নাটক অনুবাদ করেছেন, রূপান্তরও করেছেন, কিশোর নাট্য রচনা করেছেন। নাটক করতে এসে মৌলিক বাংলা নাটকের অভাব তাঁকে মর্মাহত করে। সে সময় অনুবাদ নাটকের মঞ্চায়নের বদলে নতুন বাংলা নাটক লিখে সময়েরস্বরে কথা বলতে চেয়েছেন শান্তনু। আত্ম পরিচয় খোঁজার অদম্য আগ্রহেই এই নাটকগুলোর জন্ম হয়েছে। দেশ জুরে চলছিল এই সৃষ্টিশীলতা। বাংলাদেশের ঘটে যাওয়া ঘটনার ঘাত প্রতিঘাতে জর্জরিত শান্তনুর নাটকে তাই প্রতিফলিত হয়েছে সময়ের সংকট ও উত্তরণের তীব্র দাহ, কল্যাণমুখী ইতিবাচকতা, ছিলো সেই লক্ষ্যের কমিটমেন্ট। পাশাপাশি তিনি নাট্য পত্র সম্পাদনার কাজেও নিয়োজিত থাকেন। একটি প্রতিষ্ঠানের উচ্চপদস্থ কর্মকর্তা হয়েও কতটা শিল্পঅন্তপ্রাণ হলে এমন কঠিন ভূমিতে কঠিন সময়ে তিনি নিজেকে দাঁড় করিয়েছিলেন আজ তা ভাবতে হবে।